Motorvejsstrækningen fra Svenstrup og fem kilometer nordpå mod Aalborg er en overset topscorer indenfor trafikuheld. Sammenfletningen, hvor Hobrovej og E45 mødes giver nemlig ofte farlige situationer. Det viser tal, som TV2 Nord har fået fra Vejdirektoratet. Faktisk sker der uheld og sammenstød omkring Svenstrup  i gennemsnit hver 14. dag, og det giver masser af lange bilkøer. For mange biler Hele 81 gange i løbet af de seneste tre år er der sket trafikuheld nær Svenstrup på  E45-motorvejen. Særligt sporet i nordlig retning er belastet - især i morgentrafikken, og ifølge Vejdirektoratet sker de mange uheld, fordi der i myldretiden simpelthen er flere biler på vejen, end den er bygget til. - Jo tættere vi er på vejens kapacitetsgrænse, jo oftere sker der uheld, fordi folk bremser op - og så forplanter det sig bagud, indtil trafikken står stille. Det er når folk bremser op, vi får de mange uheld med bagendekollisioner, hvor bilerne kører op bag i hinanden. Heldigvis er langt de fleste uheld kun med materielle skader, siger Niels Agerholm, der er afdelingsleder hos Vejdirektoratet i Aalborg. Se hele interviewet med Niels Agerholm herunder: Ikke noget 'quick-fix' Problemstrækningen ved Svenstrup har i løbet af nogle år udviklet sig til at være det sted i Nordjylland, hvor der sker uheld og opstår køer næstflest gange i løbet af et år. Kun Vendsysselssammenfletningen nord for Limfjordstunnellen, hvor Hirtshalsmotorvejen smelter sammen med Frederikshavnmotorvejen giver flere problemer med kødannelser. -	Vi har desværre ikke et 'quick-fix' på problemet. Vi kan ikke klare det med ombygninger af rundkørsler og lignende. Det har vi regnet på gentagne gange, og det rykker simpelthen ikke nok, fordi vi har for mange biler, der samtidigt vil ned på motorvejen ved  rundkørslen  syd for Svenstrup, konstaterer Niels Agerholm. Strækningen fra Svensrup og nogle kilometer nordpå mod Aalborg er ramt af 50 procent flere uheld end nabostrækningerne på motorvejen, og der er desværre ikke udsigt til, at problemet bliver løst lige foreløbigt. -	Antallet af biler stiger og stiger, så skulle vi løse problemet her med trængsel og forhåbentligt også trafiksikkerheden, så skulle vi have tre motorvejsspor i hver retning omkring svenstrup. Det vil reducere trængsel problematikken temmelig meget med den trafik, der er i dag – og den man regner med, der skal være fremover, pointerer afdelingslederen. Se hele inslaget herunder:

Opsummering:
Der er desværre ikke udsigt til, at problemet bliver løst lige foreløbigt.